Folketing
2006-11-28

Se, rent faktisk kunne hele min ordførertale sådan set nærmest læses i går i Politiken, der bragte en stor artikel om medarbejdere, der bliver sikkerhedsfyret, ikke fordi de gør arbejdet dårligt, ikke fordi virksomheden ikke har råd til at have dem, ikke fordi virksomheden ikke har arbejde til dem, men fordi virksomheden skal ud i ny licitationsrunde med deres job. Hvilke konsekvenser har sikkerhedsfyringer for medarbejderne og for medarbejdernes familier? Der er tale om 100.000 mennesker, som over nogle år bliver udsat for enten hvert andet år, hvert tredje eller hvert fjerde år at blive sikkerhedsfyret af deres firma. Det kan være rengøringsassistenter, det kan være chauffører, det kan være gartnere, der med få års mellemrum må opleve, at de bliver sagt op fra deres job, at deres eksistensgrundlag bliver forrykket, at der opstår usikkerhed om deres muligheder for at kunne forsørge sig selv og familien, for at kunne betale husleje, betale termin. Det er ikke et rimeligt pres at lægge på mennesker. Konsekvensen er et psykisk dårligt arbejdsmiljø, det er stress, det er sygemeldinger på arbejdspladsen.